6.9.2022
SK
Úradný vestník Európskej únie
C 342/75 Streda 16. februára 2022
46. domnieva sa, že je mimoriadne dôležité dosiahnuť široký konsenzus verejnosti o projektoch výroby energie z obnoviteľných zdrojov na mori zapojením miestnych aktérov s cieľom zvýšiť akceptáciu veternej energie na mori a jej priľahlej rozsiahlej infraštruktúry zo strany verejnosti; žiada transparentné a zmysluplné zapojenie pobrežných spoločenstiev vrátane tých, ktoré sa nachádzajú v najodľahlejších regiónoch a na ostrovoch, a ďalších zainteresovaných strán; zdôrazňuje, že je dôležité zvýšiť dôveru širokej verejnosti v schopnosť energie z obnoviteľných zdrojov dosiahnuť energetickú nezávislosť a bezpečnosť dodávok; nabáda Komisiu a členské štáty, aby vytvorili jednotné kontaktné miesta, ktoré budú efektívne informovať o možnostiach financovania demonštračných projektov pre prelomové technológie v oblasti energie z obnoviteľných zdrojov;
Zosúladenie námorných priestorových plánov a národných energetických a klimatických plánov 47. poznamenáva, že celkový priestor potrebný na zabezpečenie toho, aby sa dosiahol cieľ kapacity veternej energie v Severnom mori do roku 2050, sa očakáva na úrovni 2,8 %; je pevne presvedčený, že zapojenie developerov v oblasti obnoviteľných zdrojov energie už v začiatkoch procesu prispeje k úspešnému prideleniu morského priestoru; zdôrazňuje, že prideľovanie priestoru by malo byť výsledkom spoločného námorného priestorového plánovania a integrovaného riadenia pobrežnej zóny, ktoré presahujú štátne hranice; požaduje transparentný proces a na sprístupnenie regionálnych námorných priestorových plánov s cieľom uľahčiť včasný a inkluzívny prístup pre všetky zainteresované strany; 48. upozorňuje na odporúčania projektu o viacúčelovom využívaní európskych morí financovaného z programu Horizont 2020, v rámci ktorého sa skúmajú možnosti viacúčelového využívania európskych morí v piatich morských povodiach EÚ; pripomína svoje usmernenie, že udržateľný rozvoj oceánu sa už nemôže spoliehať na riadenie jedného odvetvia, ale vyžaduje si viac holistický a integrovaný prístup, a že viacúčelové využívanie sa neobmedzuje len na spoločné využívanie „rovnakého“ námorného priestoru, ale malo by zahŕňať spoločné využívanie infraštruktúry a iných aktív a spoločné činnosti; 49. zdôrazňuje, že je naliehavo potrebné zabezpečiť dostatočný priestor na rozvoj energie z obnoviteľných zdrojov na mori, a domnieva sa, že potreby viacúčelového využívanie by sa mali aktívne uľahčovať a stimulovať prostredníctvom verejných regulačných orgánov a príslušných podporných programov, ktoré by presahovali rámec jednoduchých riešení územného plánovania; konštatuje, že pri vypracúvaní námorných priestorových plánov boli členské štáty požiadané, aby hľadali nielen najlepšie dostupné údaje a širokú účasť verejnosti, ale aj možnosti spoločného umiestnenia námorných činností; 50. poznamenáva, že podľa nariadenia (EÚ) 2018/1999 boli členské štáty povinné predložiť svoje národné energetické a klimatické plány do 31. decembra 2019 a každé dva roky majú predkladať správu o pokroku; poznamenáva, že podľa smernice 2014/89/EÚ boli členské štáty povinné vypracovať námorné priestorové plány do 31. marca 2021; vyjadruje poľutovanie nad tým, že ešte nie všetky členské štáty predložili svoje námorné priestorové plány, a naliehavo vyzýva Komisiu, aby prijala opatrenia; poznamenáva, že existuje riziko nezlučiteľnosti národných energetických a klimatických plánov s námornými priestorovými plánmi, pokiaľ ide o prideľovanie priestorov; zdôrazňuje, že treba urýchlene zosúladiť smernicu o námornom priestorovom plánovaní a nariadenie o národných energetických a klimatických plánoch, ako aj ďalšie príslušné právne predpisy EÚ; naliehavo vyzýva členské štáty, aby okamžite koordinovali a vypracovali plány rozvoja na mori do roku 2030 a po roku 2030; 51. v tejto súvislosti víta cieľ stratégie vytvoriť dlhodobý rámec, ktorý podporuje zdravú koexistenciu medzi infraštruktúrou na mori a inými spôsobmi využívania morského priestoru a prispieva k ochrane životného prostredia; 52. vyzýva Komisiu a členské štáty, aby pri plánovaní a zavádzaní 300 GW až 450 GW kapacity energie z obnoviteľných zdrojov na mori do roku 2050 prijali úplný a holistický prístup zohľadňujúci životný cyklus; 53. vyzýva Komisiu, aby vykonala analýzu vplyvov vyraďovania zariadení na mori z prevádzky a aby v prípade potreby prijala stratégiu EÚ pre udržateľné vyraďovanie infraštruktúry na mori z prevádzky s cieľom minimalizovať vplyv na životné prostredie, bezpečnosť a hospodárstvo; zdôrazňuje, že takáto stratégia by mala zahŕňať demontáž existujúcej infraštruktúry a pokrývať budúce činnosti spojené s vyraďovaním z prevádzky; zdôrazňuje, že budúci právny rámec pre celú EÚ bude potrebný len vtedy, ak analýza preukáže závažné nedostatky súčasného právneho rámca a nástrojov v členských štátoch EÚ; naliehavo vyzýva Komisiu, aby vytvorila jednoduchý monitorovací rámec, ktorý môže zabezpečiť transparentné a efektívne podávanie správ o pokroku pri zavádzaní výroby energie z obnoviteľných zdrojov na mori, pokiaľ ide o to, či sú členské štáty na dobrej ceste k dosiahnutiu cieľovej kapacity v GW na roky 2030 a 2050; domnieva sa, že Komisia by mala v súlade s požiadavkami na podávanie správ podľa smernice o obnoviteľných zdrojoch energie informovať Európsky parlament o tom, či je zavádzanie energie z obnoviteľných zdrojov na mori na dobrej ceste;